Gatvol Capetonians ontwrig verkeer | Netwerk24
Gatvol Capetonians ontwrig verkeer
Deur Brenden Ruiter @Ruitervaniewind 29 Julie 2020 06:03
Verkeer is Maandagoggend vir ’n wyle ontwrig toe betogers by die treinoorgang by Buttskopweg in Blackheath buitebande aan die brand gesteek het.
Die betoging het deel gevorm van die drukgroep Gatvol Capetonians se oproep dat die stad verlam moet word.
Dié groep bekla onder meer die lot van agterplaasbewoners, gebrek aan werksgeleenthede vir bruinmense in die Wes-Kaap en wil ook hê JP Smit, burgemeesterskomiteelid vir veiligheid en sekuriteit, moet afgedank word.
In ’n verklaring sê die groep hulle het in Augustus 2019 betoog en sedertdien het dinge nie verbeter nie.
“Die afgelope jaar het dinge net vererger. Mense word steeds in hierdie tyd op straat uitgesit. Ons gaan aanhou om die stad te verlam tot daar aan ons eise gehoor gegee word,” lui die verklaring.
Dan Plato, Stad Kaapstad se burgemeester, sê dié groep se planne is niks anders as beplande misdadige optrede nie en het wetstoepassers en die polisie gevra om dit in die kiem te smoor.
Ao. November Filander, woordvoerder van die Mfuleni-polisie, sê die gemeenskappe wat deur hulle bedien word, was Maandag redelik vreedsaam.
“Geen ernstige voorvalle is aangemeld nie,” sê Filander.
Vullisverwyderingsdienste van die Stad Kaapstad is ook Maandag opgeskort omdat die Stad, luidens ’n verklaring, bang was hul voertuie word aangeval.
Metrorail het ook treindienste na sekere bestemmings gestaak.